Dôvodová správa

A. Všeobecná časť

Na rokovanie Legislatívnej rady vlády Slovenskej republiky sa predkladá návrh nariadenia vlády Slovenskej republiky, ktorým sa vykonávajú niektoré ustanovenia zákona        č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov (ďalej len „návrh nariadenia“). 
Návrh nariadenia sa predkladá v nadväznosti na zákon č. 377/2016 Z. z. z 29. novembra 2016, ktorým sa mení a dopĺňa zákon  č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov a ktorým sa dopĺňa zákon č. 327/2005 Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z. z.  v znení neskorších predpisov, ktorý zaviedol do právneho poriadku inštitút nepostihnuteľnej hodnoty obydlia dlžníka.
	V riešení úpadku dlžníka konkurzom sa uplatňuje koncept nepostihnuteľnej hodnoty obydlia. Ide o presadenie možnosti excindácie určitej hodnoty v majetku dlžníka oproti niektorým veriteľom (v tomto prípade nezabezpečeným veriteľom) za účelom sociálnej inklúzie. Inak povedané, každý dlžník, ktorý má v obydlí nezabezpečenú hodnotu, má právo, aby mu bola zachovaná a to až do výšky určenej v tomto návrhu nariadenia. Presadenie tejto hodnoty oproti niektorým veriteľom je realizované tak, že suma zodpovedajúca nepostihnuteľnej hodnoty obydlia sa uloží na osobitný bankový účet pod exekučnou ochranou a z neho bude mať dlžník možnosť čerpať peňažné prostriedky do výšky určenej v tomto návrhu nariadenia. Určená výška by mu mala postačovať na naplnenie potreby bývania, keďže to, aby upadnutý dlžník nestratil integráciu v spoločnosti alebo aby si mohol udržať zamestnanie, či iný obdobný zdroj príjmu, predpokladá, aby mal ohľadom bývania k dispozícii ľudsky dôstojné podmienky. 

	Navrhuje sa, aby suma nepostihnuteľnej hodnoty obydlia bola určená jednotnou sumou pre celé územie Slovenskej republiky a to napriek tomu, že si predkladateľ uvedomuje, že náklady na bývanie sa v jednotlivých regiónoch rôznia. Účel sledovaný predkladateľom však môže byť napriek tomu naplnený, keďže sumu nepostihnuteľnej hodnoty obydlia je potrebné vnímať s ohľadom na vyššie uvedený cieľ zachovania integrácie dlžníka v spoločnosti. Ak v určitých regiónoch Slovenskej republiky jednotná suma má z pohľadu kúpnej sily rozličnú váhu, tento nedostatok je dostatočne kompenzovaný zvýšeným počtom príležitostí zamestnať sa, či zabezpečiť si iný dodatočný zdroj príjmu v regiónoch, ktoré sú z pohľadu kúpnej sily „silnejšie“. Vymedzenie nepostihnuteľnej hodnoty obydlia jednotne pre celé územie má potenciál zamedziť prípadnej špekulácii dlžníkov s hraničným ukazovateľom pre región pred konkurzom. Hraničný ukazovateľ pre región by bolo zložité určiť.

Návrh nariadenia je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a  inými zákonmi a súčasne je v súlade aj s právom Európskej únie.
Materiál nemá finančný, ekonomický, environmentálny vplyv, vplyv na podnikateľské prostredie a ani vplyvy na služby pre občana alebo informatizáciu spoločnosti. Materiál má pozitívny sociálny vplyv.